《江南曲》
宋代·刘翰

我家江南同野老，自纺落毛采蘋藻。清风满袖读离骚，半亩幽蘋种香草。

门前流水鸣溅溅，日暮归来自刺船。遥山数叠作媚妩，落日断霞明晚川。

雨馀汀草涨新绿，红衣湿尽鸳鸯浴。采莲女儿何处来，唱我春风湖上曲。

瓮头酒熟方新篘，白鱼如银初上钩。呼儿洗杓醉明月，酒酣更作商声讴。

作者简介：刘翰，字武子（一说武之），长沙（今属湖南）人，光宗绍熙中前后在世。曾为高宗宪圣吴皇后侄吴益子琚门客，有诗词投呈张孝祥、范成大。久客临安，迄以布衣终身。今存《小山集》一卷。事见《两宋名贤小集》卷三○五、《沅湘耆旧集》前编卷二三小传。
刘翰诗，以毛晋汲古阁影宋《六十家集》本为底本。校以影印文渊阁《四库全书·两宋名贤小集》（简称名贤集），与新辑集外断句合编为一卷。刘翰做诗追随“四灵”，王渔洋《香祖笔记》对其评价不高。